Boek: ‘By die dag’ – vir poësieliefhebbersEunice Basson By die dag handel oor die skoonheid en besondersheid van die alledaagse bestaan en die wonder van die kleine moment. Basson se woordskilderye is klankryk, organies en intuïtief, maar is ontdaan van sentimentaliteit – klein stillewes en portretstudies van stadstuine, voëls, ’n Life Esidimeni-slagoffer, Dimitri Tsafendas, ’n transitorooftog, Poppie van der Merwe, en kring wyer uit na die honde van Delhi, die papawerbruid van Afghanistan en Alan Kurdi. Soos te verwagte van ’n kunshistorikus tree die digter ook op natuurlike wyse met die beeldende kunste in gesprek. Elke gedig is gestroop, maar dawer nog lank by die leser na. Basson het in 2003 haar proefskrif oor die werk van Erich Mayer aan die Universiteit van Suid-Afrika (Unisa) verwerf. Ná ’n kort tydperk as navorser by die Raad vir Geesteswetenskaplike Navorsing werk sy as dosent by die Universiteit van Pretoria en daarna, sedert die laat tagtigerjare, aan die Universiteit van Suid-Afrika. Basson tree af in 2011, maar is daarna steeds betrokke by nagraadse studieleiding by drie tersiêre instansies en is ook kunsadviseur vir korporatiewe ondernemings en private kunsversamelaars. In 2008 skryf sy in vir ’n MA-graad in Kreatiewe Skryfkuns aan die Universiteit van Pretoria, onder leiding van Henning Pieterse. Basson het dié graad in 2011 met lof geslaag. Haar debuutbundel Leiboom was op die kortlys vir die Ingrid Jonker-prys. Prys: R280,00* *Prys onderworpe aan verandering Koop die boek by Protea Boekhuis